Diari Oficial de la Generalitat Valenciana


Sumari del DOGV 5904, del 01-12-2008 (2008/13357)

RESOLUCIÓ de 23 de juny de 2008, de la Direcció General per al Canvi Climàtic, per la qual s'atorga a l'empresa Atomcer, SA l'autorització ambiental integrada per a una instal·lació (atomització d'argiles amb cogeneració) existent de combustió, amb una potència tèrmica de combustió superior a 50 MW, al terme municipal de l'Alcora.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5904

Data del DOGV
:   01-12-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/13546


Data del document
:   23-06-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * Alcora, l'
    * ceràmica
    * empresa privada

RESOLUCIÓ de 23 de juny de 2008, de la Direcció General per al Canvi Climàtic, per la qual s'atorga a l'empresa Atomcer, SA l'autorització ambiental integrada per a una instal·lació (atomització d'argiles amb cogeneració) existent de combustió, amb una potència tèrmica de combustió superior a 50 MW, al terme municipal de l'Alcora. [2008/13387]  
Vistos els documents que es troben en l'expedient 276/06 IPPC, instruït a instàncies de l'empresa Atomcer, SA, a fi d'obtenir l'autorització ambiental integrada per a una instal·lació (atomització d'argiles amb cogeneració) existent de combustió, amb una potència tèrmica de combustió superior a 50 MW, s'emet aquesta resolució de conformitat amb els següents   
Antecedents de fet  
Primer. En data 26 de desembre de 2006, Manuel Benedito Gimeno, en nom de la mercantil Atomcer, SA, amb CIF A-12227773 i domicili social a la partida Simona, s/n, del terme municipal de l'Alcora (Castelló), presenta en la Conselleria de Territori i Habitatge una sol·licitud d'autorització ambiental integrada per a una instal·lació (atomització d'argiles amb cogeneració) existent de combustió, amb una potència tèrmica de combustió superior a 50 MW, que es detalla en l'annex I.  
A la sol·licitud s'adjunta l'informe de compatibilitat urbanística emés per l'Ajuntament de l'Alcora.  
Segon. En data 17 de juliol de 2007, es comunica al promotor el trasllat de la seua sol·licitud a la Direcció Territorial de Medi Ambient, Aigua, Urbanisme i Habitatge de Castelló, per estimar que es tracta d'una instal·lació recollida en l'epígraf 2.7 de l'annex II de la Llei 2/2006.  
Tercer. En data 6 d'agost de 2007, se sol·licita al promotor diverses dades que permeten aclarir a quin dels epígrafs de la Llei 2/2006 es troba sotmesa la instal·lació, les quals es presenten en data 17 d'agost de 2007.  
Quart. En data 10 de setembre de 2007, es comunica a l'interessat l'admissió a tràmit de la sol·licitud en la Direcció General per al Canvi Climàtic com a epígraf 1.1.b de l'annex I de la Llei 2/2006 i l'expedient es remet a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten informe sobre la suficiència de la documentació que acompanya la sol·licitud.  
Cinqué. Amb data 28 de novembre de 2007 se sotmet a informació pública l'expedient de referència, durant un període de 30 dies hàbils, d'acord amb el que estableix l'article 16 de la Llei 16/2002 i se'n publica l'anunci en el Diari Oficial de la Comunitat Valenciana (DOCV núm. 5649).  
Durant aquest període no es presenten al·legacions al projecte, ni a aquesta Conselleria ni a l'Ajuntament de l'Alcora. En l'expedient consta el certificat de la informació pública.  
Sisé. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.  
Seté. S'han incorporat a l'expedient els informes emesos pel Servei de Residus Urbans, per l'Ajuntament de l'Alcora i per la Confederació Hidrogràfica del Xúquer.  
Vuité. Com a conseqüència del contingut d'aquests informes, amb data 15 de gener de 2008, la Conselleria de Medi Ambient, Aigua, Urbanisme i Habitatge requereix nova documentació a l'empresa, la qual es presenta amb data 8 de febrer de 2008.  
Nové. Amb data 16 d'abril de 2007, l'Ajuntament de l'Alcora emet un informe en el qual es fan observacions relatives al soroll i a l'emmagatzemament d'argiles.  
Deu. Amb data 23 d'abril de 2008, la Direcció General de Gestió del Medi Natural considera vàlida la declaració d'impacte ambiental de l'expedient 387/06-AIA del projecte d'atomització d'argiles amb cogeneració, promogut per Atomcer, SA, al terme municipal de l'Alcora (Castelló), que es va formular amb data 11 d'abril de 1997 i al qual s'apliquen les condicions establides en l'esmentada declaració com també unes recomanacions en matèria de registre de focus d'emissió de contaminants atmosfèrics i condicions per a la recollida d'argiles.  
Onze. Amb data 29 d'abril de 2008 es realitza el tràmit d'audiència a l'interessat.  
Dotze. Amb data 29 d'abril de 2008, la Comissió d'Anàlisi Ambiental Integrada celebra una sessió ordinària i aprova la proposta de resolució de l'expedient 276/06 IPPC de sol·licitud d'autorització ambiental integrada, promogut per Atomcer, SA.  
Fonaments de dret  
Primer. D'acord amb l'article 6 de la Llei 2/2006, de 5 de maig, de prevenció de la contaminació i qualitat ambiental, per la qual es desplega en l'àmbit de la Comunitat Valenciana la Llei 16/2002 de prevenció i control integrats de la contaminació, les activitats que apareixen en l'annex I de l'esmentada llei estan subjectes a autorització ambiental integrada.  
La instal·lació de referència està inclosa en l'epígraf 1.1.b de l'annex I de la Llei 16/2002.  
Segon. L'expedient s'ha tramitat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, despleglada pel Decret 40/2004, de 5 de març, del Consell de la Generalitat Valenciana, i l'article 27 i següents de la Llei 2/2006, de 5 de maig, de prevenció de la contaminació i qualitat ambiental.  
Tercer. A la Comunitat Valenciana l'òrgan competent per a atorgar l'autorització ambiental integrada és la Conselleria de Medi Ambient, Aigua, Urbanisme i Habitatge, d'acord amb l'article 3.h de la Llei 16/2002 i el Decret 7/2007, de 28 de juny, del president de la Generalitat Valenciana, pel qual es determinen les conselleries en què s'organitza l'administració de la Generalitat.  
D'altra banda, de conformitat amb l'article 18 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, correspon a la Direcció General per al Canvi Climàtic exercir les competències en matèria de control integrat de la contaminació.  
Vist el que antecedeix, a proposta del Servei de Control Integrat de la Contaminació, amb el vistiplau del cap d'àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria de Medi Ambient, Aigua, Urbanisme i Habitatge, resolc:  
Primer. Concedir a Atomcer, SA l'autorització ambiental integrada per a les seues instal·lacions de fabricació d'argiles atomitzades, a desenvolupar a l'establiment situat a la partida Simona, s/n, del terme municipal de l'Alcora (Castelló), referent al Projecte bàsic per a la sol·licitud d'autorització ambiental integrada d'una fàbrica d'atomització d'argiles de data 21 de desembre de 2006 i subscrit per Cristóbal Badenes Gómez i Juan Antonio Querol Sanjuan, la qual queda inscrita en el Registre General d'Instal·lacions IPPC de la Comunitat Valenciana amb el número 286-08/AAI/CV, condicionada al compliment dels requisits següents:  
1. Emissions atmosfèriques  
1.1. Emissions canalitzades  
S'inclouen en aquesta autorització els següents focus d'emissió, la nomenclatura dels quals serà d'ara endavant la utilitzada per al millor control i comunicació de les emissions:  
  
\* \* \* \* \*  
\* \* \* \* \*  
Cada un dels focus ha d'estar convenientment identificat in situ, d'acord amb aquesta nomenclatura.  
En el termini de tres mesos després de la resolució, s'haurà d'implantar una aspiració localitzada als molins rompedors, que constituirà el nou focus F-15.  
Els valors límit d'emissió per a focus canalitzats i la periodicitat de controls per ECMQA seran els següents:  
  
(1) Queden exclosos de mesurament d'emissió de partícules els focus d'emissió directa de turbines i motors de cogeneració que usen gas natural com a combustible.  
(2) Per a focus d'origen en atomitzadors que tinguen en l'actualitat sistemes correctors instal·lats via humida, el límit de partícules a complir serà 50 mg/Nm³ fins al 30 d'octubre del 2015. A partir d'aleshores, s'haurà de complir el límit genèric de 30 mg/Nm³.  
(3) El cabal corresponent al focus F15, de nova planta, augmentarà quan comence a donar servei a la nau d'emmagatzemament d'argiles.  
Igualment, s'ha de presentar un resum del règim de funcionament dels focus d'emissió no sistemàtics.  
1.2. Control de l'emissió de contaminants per focus canalitzats  
1.2.1. Sistemes de depuració de partícules   
Hauran de disposar de sistemes correctors de depuració de partícules almenys els focus que evacuen corrents de gasos provinents d'atomitzadors i aspiracions de material pulverulent.  
El funcionament adequat d'aquests sistemes correctors s'assegurarà mitjançant el control i registre continu almenys d'un paràmetre d'operació del sistema a opció de l'empresa entre els tècnicament reconeguts o fonamentats, com la pèrdua de càrrega del sistema de depuració, la concentració de partícules en el corrent gasós o qualsevol altre degudament justificat. La representativitat i el calibratge de l'esmentat paràmetre hauran de ser verificats per entitats col·laboradores de l'administració en matèria de qualitat ambiental i estar a la disposició de la Conselleria de Medi Ambient, Aigua, Urbanisme i Habitatge.  
1.2.2. Condicions de presa de mostres i expressió de resultats  
1. Punts de presa de mostra: els focus canalitzats hauran de tenir la situació, disposició, dimensió i els accessos corresponents, d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i la distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua alçària no sols haurà de complir el que estableix l'Ordre de 18 d'octubre de 1976, sinó que es recomana que aquesta siga tal que en una distància equivalent a deu vegades l'alçària del punt d'abocament d'un focus no existisquen altres estructures d'alçària superior a la del mateix focus menys dos metres, que produïsquen un apantallament, que dificulte la dispersió i es justifique tècnicament la influència de l'efecte down-wash (turbulència o rebuf).  
2. Preferiblement, la temperatura dels gasos en el punt de mostratge serà menor de 200ºC.  
3. Les mesures es realitzaran en condicions normals d'operació de les instal·lacions, registrant els paràmetres que les determinen i s'han de cobrir totes les diferents tipologies o grups de productes que es fabriquen en cada instal·lació.  
4. Les concentracions mesurades sempre estaran referides a condicions normals de pressió i temperatura (101.3 kPa, 273.16 K), i per als gasos de combustió en base seca i un contingut d'oxigen del 18%.  
1.3 Control de l'emissió de partícules per fonts difuses  
1.3.1. Emmagatzemament i manipulació de materials pulverulents  
Per trobar-se a menys de 1.000 m del nucli urbà, l'emmagatzemament i manipulació de materials pulverulents es realitzarà en les condicions següents:  
a) Totes les operacions d'emmagatzemament i manipulació de materials pulverulents entrants en el complex hauran de realitzar-se en naus tancades i en depressió.  
b) Tancament de tots els sistemes de transport de matèries primeres pulverulentes en la fàbrica (cintes transportadores, catúfols, etc.).  
c) Totes les operacions indicades a continuació es duran a terme en naus tancades dotades de sistemes d'aspiració amb depuració posterior:  
- Operacions de recepció de matèries primeres a dojo.  
- Operacions d'emmagatzemament i descàrrega de grànul atomitzat.  
- Operacions d'emmagatzemament del material pulverulent recuperat en els sistemes correctors, de materials mòlts i de fins.  
Per a això i per tractar-se d'una instal·lació existent, en el termini màxim de tres mesos des de l'obtenció de l'autorització ambiental integrada, l'empresa haurà de presentar un pla d'adaptació per a la seua aprovació per part de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge. La data límit per a l'execució d'aquest pla serà la de la primera renovació o modificació substancial de l'autorització ambiental integrada de la instal·lació.  
No obstant això, fins a la completa implantació del pla d'adaptació s'exigirà per a l'emmagatzemament i manipulació de materials pulverulents a cel obert el compliment de les condicions següents:  
- S'haurà de disposar d'un sistema de control i seguiment del funcionament adequat de les mesures correctores, que consistirà en un pla de mesura de la concentració de partícules en l'aire ambient al perímetre de la instal·lació. Aquest sistema s'haurà de desenvolupar d'acord amb els criteris de l'annex I dels "objectius ambientals en matèria de protecció de l'ambient atmosfèric per a la indústria ceràmica. Gestió d'aplecs de materials" i necessitarà l'aprovació de la Direcció General per al Canvi Climàtic.  
- El parc d'emmagatzemament estarà distribuït en compartiments o cel·les formades, com a mínim, per tres murs de contenció. L'alçària de les cel·les serà sempre superior a la de l'aplec, almenys en una distància equivalent al 10% del costat major de la seua base. Així mateix, la zona d'accés a la cel·la haurà d'estar lliure de material, almenys, en una distància equivalent al 10% de l'ample del seu accés. Per a facilitar el compliment d'aquestes restriccions s'haurà de marcar de forma clara en parets i sòls les distàncies mínimes establides, que han de ser fàcilment visibles en tot moment.  
L'orientació de l'accés a la cel·la estarà preferiblement a sotavent del vent predominant.  
Es podrà practicar el soterrament parcial de les eres per a incrementar la capacitat d'aplec.  
- Es mantindrà constantment humitejada la superfície del material aplegat a l'aire lliure mitjançant un sistema d'aspersors o equips mòbils de reg per polvorització que evite entollades i l'ús excessiu d'aigua.  
Com a alternativa, mentre els aplecs no siguen manipulats podran ser coberts per lones.  
- S'instal·larà una aspiració en els molins rompedors, que constituirà un nou focus F-15.  
1.3.2. Transport de materials pulverulents  
El transport de materials pulverulents s'ha de realitzar en les condicions següents:  
a) Reducció de la resuspensió de pols deguda a la circulació interna de vehicles. Per a això, s'han de pavimentar els circuits adequats, mantenir netes les zones de circulació i limitar-hi la velocitat.  
b) Control a l'entrada i eixida del complex que els camions van coberts i tancats per a evitar vessaments i sobreeixements. No es permetrà l'accés o eixida de la instal·lació a vehicles que no circulen coberts o tancats.  
c) A l'eixida de la zona de descàrrega/càrrega de camions amb argila en brut/argila atomitzada, s'ha de disposar d'un sistema de rentatge de baixos i pneumàtics via humida mitjançant aigua a pressió.  
2. Soroll  
S'han d'adoptar les mesures necessàries per a complir el que estableix la Llei 7/2002, de 3 de desembre, de la Generalitat Valenciana, de protecció contra la contaminació acústica, i el Decret 266/2004, de 3 de desembre, del Consell de la Generalitat, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis.  
En particular, els límits sonors establits en la Llei 7/2002 per a zones d'ús industrial són:  
  
En un termini inferior a tres mesos després de la resolució, s'haurà de realitzar una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació. Per a això, es realitzaran mesures del nivell de soroll en un nombre de punts representatius del perímetre, tant amb l'activitat en funcionament com parada (nivell de fons). L'esmentada auditoria haurà de ser realitzada per una entitat col·laboradora en matèria de contaminació acústica d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre.   
El titular haurà de disposar del llibre de control, que estarà constituït pels certificats dels resultats obtinguts de les auditories acústiques i dels corresponents informes complets.  
3. Abocaments  
La documentació justifica l'absència d'abocament d'aigües residuals a domini públic hidràulic.  
3.1. Aigües residuals industrials  
El procés de producció d'argila atomitzada és consumidor net d'aigua. A més, les característiques d'aquest procés permeten recircular íntegrament les aigües residuals generades en la instal·lació de forma que la instal·lació gestiona, a més, aigües residuals de procedència externa.  
Les aigües residuals d'industrials tenen el seu origen en vessaments en la secció de mòlta, en la d'atomització i en les operacions de neteja de la planta. Es condueixen mitjançant canals impermeables a basses d'emmagatzemament per a la seua utilització en el procés d'atomització.  
Les aigües residuals procedents del rentatge dels baixos i pneumàtics dels camions es tractaran in situ, mitjançant un sistema modular de desgreixatge i desarenament que permet un efluent d'una qualitat tal que possibilita la seua reutilització en el procés de rentatge.  
Pel que fa a abocaments indirectes, es presenta un certificat d'impermeabilitat i estanquitat de les basses d'emmagatzemament d'aigües residuals.  
3.2. Aigües sanitàries  
Les aigües residuals sanitàries generades als lavabos s'envien per canalitzacions a una depuradora impermeable, d'on els llots són retirats per un gestor autoritzat a l'EDAR i els líquids s'incorporen a les basses d'aigües residuals, per a la seua posterior utilització en el procés d'atomització d'argiles.  
Les aigües procedents de les dutxes són enviades per canalitzacions directament fins a les basses d'aigües residuals, per a la seua posterior utilització en el procés d'atomització d'argiles.  
3.3. Aigües pluvials  
Les aigües pluvials de les naus són recollides pels canalons de coberta de les naus i abocades, mitjançant baixants pròpies, fins a la campa, des d'on, per vessament superficial, s'aboquen a un col·lector públic. Aquest col·lector recull les aigües pluvials de diverses empreses i les condueix fins al pantà de María Cristina.  
  
\* \* \* \* \*  
Les aigües pluvials de l'era es recullen per vessament i s'aboquen al mateix col·lector públic.  
Segons el que estableix la Confederació Hidrogràfica del Xúquer, d'acord amb la documentació presentada i tenint en compte les característiques generals d'aquest tipus d'activitats, es pressuposa que les aigües pluvials no estan contaminades.  
4. Protecció del sòl i de les aigües subterrànies  
Es prohibeix l'abocament a llits, sòls o subsòls que puga deteriorar la qualitat de les aigües sense disposar de l'autorització de la Confederació Hidrogràfica del Xúquer.  
No es podran executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.  
El titular ha presentat l'informe preliminar de situació del sòl que estableix el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats. L'empresa disposa d'un depòsit de gasoil de 40 m³ de capacitat, instal·lat en 1996. S'adverteix que aquesta circumstància haurà de ser tinguda en compte a fi de verificar una possible contaminació del sòl, sobretot en el cas en què el depòsit siga desmantellat i s'excave la terra adjacent, en què caldrà controlar i, si escau, analitzar la possible afecció.  
5. Residus  
5.1. Producció de residus  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el reglament per a l'execució de la Llei 20/1986, modificat pel Reial decret 952/1997.  
S'autoritza la producció dels residus perillosos següents, sempre que la seua capacitat de generació anual siga de l'entorn de la magnitud que a continuació s'indica i la capacitat de producció del centre productiu detallat en l'annex I siga de l'entorn de 414.021 t/any d'argila atomitzada i 79.681.160 kWh abocats a la xarxa elèctrica.  
  
\* \* \* \* \*  
L'esmentat centre productiu està inscrit en el Registre de Petits Productors de Residus Tòxics i Perillosos de la Comunitat Valenciana conforme estableix l'article 46 de la Llei 10/2000, de 12 de desembre, de residus de la Comunitat Valenciana.  
Així mateix, es projecta generar els següents residus no perillosos:  
Els residus s'han de lliurar a un gestor autoritzat per a aquesta activitat tal com consta en el projecte.  
D'acord amb la Llei 10/2000, de 12 de desembre, de residus de la Comunitat Valenciana, queda prohibida la mescla o dilució de residus que dificulte la seua gestió. Per tant, els residus generats en la instal·lació diferents dels propis del procés productiu (residus del manteniment de les instal·lacions, de laboratori, llots de fosses sèptiques, aigües sanitàries, etc.) en cap cas podran mesclar-se per a una posterior gestió amb aquells que contenen materials ceràmics.  
En el termini de tres mesos, s'haurà d'actualitzar la taula resum de tots els residus generats, tant perillosos (residus procedents del manteniment de maquinària i instal·lacions) com no perillosos, inclosos els que es generen en el mateix procés productiu, amb la seua codificació corresponent d'acord amb l'Ordre MAM 304/2002, incloent-hi una estimació el més ajustada possible de les quantitats anuals produïdes de tots els residus com també la seua procedència, gestor autoritzat de destinació i condicions d'emmagatzemament de cada un dels residus. Es presentarà còpia dels documents d'acceptació de tots els residus produïts, perillosos i no perillosos, emesos per un gestor autoritzat. Aquests documents han de ser originals o còpies compulsades, han d'estar segellats pel gestor i han d'estar vigents.  
Els residus podran ser emmagatzemats durant un període igual o inferior a sis mesos, en el cas de perillosos, i en el cas de residus no perillosos podran emmagatzemar-se per un període d'un any quan la destinació final siga l'eliminació i de dos anys quan la destinació final   
\* \* \* \* \*  
siga la valoració i hauran de ser lliurats a un gestor autoritzat transcorregut aquest període. Aquest emmagatzemament temporal de residus perillosos es realitzarà segregat per tipus de residu, haurà d'estar convenientment senyalitzat i es realitzarà en un lloc cobert, amb sòl impermeable i sistemes de recollida de vessaments accidentals, com ara una arqueta cega no connectada a la xarxa de clavegueram i safates de recollida. Així mateix, la zona d'emmagatzemament haurà d'estar inclosa en el sistema general de protecció contra incendis de la indústria.  
Per a l'emmagatzemament de residus líquids o que, pel seu alt contingut líquid, poden generar abocaments, s'ha de disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la major d'ambdues quantitats). Les cubetes hauran de ser individuals per a cada tipus de residus la mescla dels quals, en cas de vessament, supose un augment de la seua perillositat o en dificulte la gestió.  
Per a la recollida de possibles escapaments o vessaments accidentals de líquids, tant de residus com de matèries primeres, s'haurà de disposar de material absorbent no inflamable en quantitat suficient per a aquesta finalitat. L'absorbent, una vegada contaminat, es gestionarà com a residu perillós o no perillós, segons corresponga.  
L'envasament i l'etiquetatge dels residus es farà d'acord amb allò exposat en els articles 13 i 14 del Reial decret 833/1988, Reglament de residus tòxics i perillosos. Així mateix, es disposarà d'un registre on conste la quantitat, naturalesa, identificació, origen i data de generació i lliurament a un gestor autoritzat com també el número de document de control i seguiment utilitzat, si s'escau, i el gestor a qui es lliura el residu.  
Cada quatre anys, s'haurà d'elaborar un pla de prevenció i reducció de residus que es presentarà en la Direcció General per al Canvi Climàtic amb la mateixa periodicitat.  
Així mateix, s'ha d'emplenar la declaració anual de productor de residus perillosos i no perillosos, que serà remesa a la Direcció General per al Canvi Climàtic abans de l'1 de març de cada any, d'acord amb el model establit en l'annex III del Reial decret 833/88.  
Les autoritzacions i la resta de requisits establits en la legislació vigent en matèria d'envasos i residus d'envasos, i de manera especial el que estableix el RD 782/1998, no queden derogades per la Llei 16/2002, per la qual cosa la concessió de l'autorització ambiental integrada no eximeix del seu compliment.  
5.2. Gestió de residus  
S'autoritza Atomcer, SA per a la realització de l'operació de valoració R5 (reciclatge o recuperació d'altres matèries inorgàniques), dels següents residus no perillosos, de procedència interna i externa, sempre que la seua capacitat de tractament anual siga de l'entorn de la magnitud que a continuació es detalla:  
Les quantitats exposades inclouen els residus no perillosos que, generats en Atomcer, SA, tenen la mateixa codificació. Les quantitats de sòlids que podran valorar-se en el procés productiu s'han de trobar sempre sota la capacitat de tractament, que és teòricament d'un 3% de la producció anual d'argila atomitzada.  
El càlcul de la capacitat de tractament real en tones es durà a terme tenint en compte la fracció sòlida continguda en els LER 08 02 02 i 08 02 03.  
Els residus recollits en la taula no hauran de tenir cap de les característiques de perillositat que figuren en l'annex 2, apartat A, de l'Ordre MAM/304/2002.  
Quant a l'activitat de gestió de residus no perillosos, l'empresa ha de portar un registre documental en què figuren quantitat, naturalesa, origen, destinació, freqüència de recollida i mitjà de transport dels residus.  
Així mateix, s'ha d'emplenar la memòria anual com a gestor de residus no perillosos, que serà remesa a la Direcció General per al Canvi Climàtic abans de l'1 de març de cada any. En l'esmentada memòria s'especificarà l'origen i quantitat dels residus gestionats, la producció anual d'argila, les característiques de l'emmagatzemament abans de la seua gestió, quantitat i naturalesa dels residus resultants del procés com també les incidències rellevants que s'hagen pogut produir, tot això relatiu a l'any objecte de la declaració.  
6. Mesures que s'han d'adoptar en situacions diferents a les normals que poden afectar el medi ambient  
No obstant això, si es produeix algun incident en les instal·lacions que comporte el seu funcionament anòmal i d'això pot resultar l'incompliment dels límits imposats, s'haurà de comunicar immediatament l'esmentada situació a Protecció Civil, a l'Ajuntament i a la Direcció General per al Canvi Climàtic.  
Una vegada produïda la situació d'emergència, la mercantil haurà d'utilitzar tots els mitjans al seu abast per a reduir al màxim l'efecte sobre el medi ambient.  
En el termini màxim de set dies després de la incidència, la mercantil haurà de remetre a l'Ajuntament i a la Direcció General per al Canvi Climàtic un informe detallat, en el qual, junt amb les dades d'identificació, hauran de figurar les següents:  
- Causes de l'incident.  
- Hora en què es va produir i la seua duració.  
- Característiques de l'emissió o abocament.  
- Mesures correctores adoptades.  
- Hora i forma en què es va comunicar el succés.  
En relació amb el possible dany ambiental ocasionat per l'activitat, s'aplicarà la Llei 26/2007, de 23 d'octubre, de responsabilitat mediambiental, en l'àmbit d'aplicació de la qual s'inclouen les activitats subjectes a autorització ambiental integrada. Segons aquesta llei, l'activitat haurà de disposar d'una garantia financera que li permeta afrontar la responsabilitat mediambiental inherent a l'activitat, en les modalitats previstes d'assegurança, aval o reserva tècnica, i amb les possibles exempcions derivades de la magnitud del dany potencial o de l'adhesió amb caràcter permanent i continuat, siga al sistema comunitari de gestió i auditoria mediambientals (EMAS), siga al sistema de gestió mediambiental UNE-EN ISO 14927:1996.  
Així mateix, quan es determine el tancament definitiu, es desmantellaran i clausuraran les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
7. Altres condicions  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi, el Decret 173/2000, de 5 de desembre, del Govern Valencià, pel qual s'estableixen les condicions que han de reunir els equips de transferència de massa d'aigua en corrent d'aire amb producció d'aerosols, per a la prevenció de la legionel·losi, i l'Ordre conjunta de 22 de febrer de 2001, de les conselleries de Medi Ambient i Sanitat, per la qual s'aprova el protocol de neteja i desinfecció dels equips de transferència de massa d'aigua en corrent d'aire amb producció d'aerosols, per a la prevenció de la legionel·losi.  
S'haurà de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desplega el reglament per al desenvolupament de l'esmentada llei.  
La indústria i les seues instal·lacions s'hauran d'ajustar a les condicions indicades en el projecte tècnic i en els seus annexos en els aspectes no fixats en aquesta resolució.  
S'han de complir totes les disposicions aplicables per a garantir la protecció de la salut de les persones.  
S'ha de comprovar en el control inicial que s'han realitzat les mesures previstes en el projecte.  
8. Obligació de subministrament d'informació  
Abans de l'1 de març de cada any s'haurà de notificar a la Direcció General per al Canvi Climàtic, d'acord amb l'article 8.3 de la Llei 16/2002, les dades sobre les emissions de la instal·lació relatives a l'any anterior, específicament les que figuren en l'article 3 del Reial decret 508/2007, de 20 d'abril, pel qual es regula el subministrament d'informació sobre emissions del Reglament E-PRTR i de les autoritzacions ambientals integrades.  
Segon. L'autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans de l'esmentat termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.  
La renovació haurà de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.  
Tercer. El titular de la instal·lació haurà de presentar a la Direcció General per al Canvi Climàtic un certificat visat pel tècnic director de l'execució del projecte, en el qual s'acredite que les instal·lacions i l'activitat s'ajusten al projecte presentat i autoritzat, i a la resta de documentació tècnica presentada.  
Quart. Aquesta autorització queda condicionada a la comprovació i a l'obtenció de l'informe favorable corresponent al compliment dels requisits establits en aquesta resolució. La visita serà realitzada per una entitat col·laboradora acreditada per al control integrat de la contaminació segons el Decret 29/2007, de 9 de març, que modifica el Decret 229/2004, de 15 d'octubre, del Consell pel qual s'estableixen les funcions de les entitats col·laboradores en matèria de qualitat ambiental i es crea i regula el seu registre, en el qual s'acredite el compliment del contingut de l'autorització ambiental integrada.  
Cinqué. El titular de les instal·lacions objecte d'aquesta resolució, a més de les obligacions que amb caràcter general estableix la Llei 16/2002, haurà de:  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.  
2. Comunicar a la Conselleria de Medi Ambient, Aigua, Urbanisme i Habitatge qualsevol modificació, substancial o no, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i col·laboració necessàries als que realitzen les actuacions de vigilància, inspecció i control.  
Sisé. En tot allò no especificat en aquesta resolució, caldrà ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus com també a qualsevol altra que puga dictar l'administració en l'exercici de l'activitat en matèria de protecció ambiental.  
Contra aquesta resolució, que no posa fi a la via administrativa, es podrà presentar recurs d'alçada davant de la secretària autonòmica de la Conselleria de Medi Ambient, Aigua, Urbanisme i Habitatge en el termini d'un mes des de l'endemà al de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
València, 23 de juny de 2008.- El director general per al Canvi Climàtic: Jorge Lamparero Lázaro.  
Annex I  
Descripció del projecte  
Atomcer, SA és una fàbrica d'argiles atomitzades ubicada a la partida Simona, s/n, del terme municipal de l'Alcora (Castelló).  
Les seues instal·lacions estan compostes bàsicament per:  
- Recepció d'argiles.  
- Molins per a la preparació de l'argila bruta i barbotina.  
- 3 atomitzadors.  
- 2 turbines de cogeneració.  
D'aquesta manera, la capacitat de producció és de 414.021 t/any d'argila atomitzada i de 18.520.802 kWh abocats a la xarxa elèctrica.  
El procés industrial s'inicia amb la recepció i l'emmagatzemament de l'argila en brut, dosificació, posterior producció de la barbotina i emmagatzemament en basses agitades, per a finalment bombar-la als atomitzadors, on s'asseca per a obtenir argila atomitzada que després s'ensitja, fins al subministrament a tercers per a la fabricació de productes ceràmics.  
Paral·lelament, i en combinació amb el procés de fabricació d'argiles, es duu a terme el procés de producció d'electricitat en cogeneració i es recupera la calor dels gasos d'escapament de les turbines en els atomitzadors.  
No es realitzarà cap abocament d'aigües residuals.  
El procés de producció d'argila atomitzada és consumidor net d'aigua. A més, les característiques d'aquest procés permeten recircular íntegrament les aigües residuals generades en la instal·lació de forma que la instal·lació gestiona, a més, aigües residuals de procedència externa.  
Les aigües residuals industrials tenen el seu origen en vessaments en la secció de mòlta, en la d'atomització i en les operacions de neteja de la planta. Es condueixen mitjançant canals impermeables a basses d'emmagatzemament per a la seua utilització en el procés d'atomització.  
Les aigües residuals procedents del rentatge dels baixos i pneumàtics dels camions es tractaran in situ, mitjançant un sistema modular de desgreixatge i desarenament que permet un efluent d'una qualitat tal que possibilita la reutilització en el procés de rentatge.  
Pel que fa a abocaments indirectes, es presenta un certificat d'impermeabilitat i estanquitat de les basses d'emmagatzemament d'aigües residuals.  
Les aigües residuals sanitàries generades als lavabos s'envien per canalitzacions a una depuradora impermeable, d'on els llots són retirats per un gestor autoritzat a l'EDAR i els líquids s'incorporen a les basses d'aigües residuals, per a la posterior utilització en el procés d'atomització d'argiles.  
Les aigües procedents de les dutxes són enviades per canalitzacions directament fins a les basses d'aigües residuals, per a la posterior utilització en el procés d'atomització d'argiles.  
Les aigües pluvials de les naus es recullen pels canalons de coberta de les naus i s'aboquen mitjançant baixants pròpis fins a la campa, des d'on per vessament superficial, s'aboquen al col·lector públic. Aquest col·lector recull les aigües pluvials de diverses empreses i les condueix fins al pantà de María Cristina.  
Les aigües pluvials de l'era es recullen per vessament i s'aboquen al mateix col·lector públic.  
Segons allò establit per la Confederació Hidrogràfica del Xúquer, d'acord amb la documentació presentada i tenint en compte les característiques generals d'aquest tipus d'activitats, es pressuposa que les aigües pluvials no estan contaminades.  
Actualment, l'emmagatzemament i manipulació d'argila bruta es duu a terme a la intempèrie. Per tractar-se d'una instal·lació existent, en el termini tres mesos després de la resolució de l'autorització ambiental integrada, s'haurà de presentar un pla d'adaptació d'acord amb el que preveuen els "objectius ambientals en matèria de protecció de l'ambient atmosfèric per a la indústria ceràmica. Gestió d'aplecs de materials". La data límit per a l'execució de l'esmentat pla serà la de la primera renovació o modificació substancial de l'autorització ambiental integrada de la instal·lació.  
No obstant això, fins a la completa implantació del pla d'adaptació, el parc d'emmagatzemament haurà d'estar distribuït en compartiments o cel·les formades com a mínim per tres murs de contenció. L'alçària de les cel·les serà sempre superior a la de l'aplec, almenys en una distància equivalent al 10% del costat major de la seua base. Així mateix, la zona d'accés a la cel·la haurà d'estar lliure de material, almenys, en una distància equivalent al 10% de l'ample del seu accés. Per a facilitar el compliment d'aquestes restriccions, s'haurà de marcar de forma clara en parets i sòls les distàncies mínimes establides, que han de ser fàcilment visibles en tot moment. L'orientació de l'accés a la cel·la estarà preferiblement a sotavent del vent predominant.  
Es podrà practicar el soterrament parcial de les eres per a incrementar la capacitat d'aplec.  
S'ha de mantenir constantment humitejada la superfície del material recollit a l'aire lliure mitjançant un sistema d'aspersors o equips mòbils de reg per polvorització que evite entollades i l'ús excessiu d'aigua. Com a alternativa, mentre els aplecs no siguen manipulats, podran ser coberts per lones.  
S'ha d'adoptar un sistema de control i seguiment del funcionament adequat de les mesures correctores del parc d'emmagatzemament d'argiles, que consistirà en un pla de mesura de la concentració de partícules en l'aire ambient al perímetre de la instal·lació. Aquest sistema s'haurà de desenvolupar d'acord amb els criteris de l'annex I dels "objectius ambientals en matèria de protecció de l'ambient atmosfèric per a la indústria ceràmica. Gestió d'aplecs de materials", i necessitarà l'aprovació de la Direcció General per al Canvi Climàtic.  
Per al control d'emissions atmosfèriques, es disposa de filtres de mànegues en molins i aspiracions, i refrigerador ràpid de via humida en els atomitzadors. Les partícules recollides en els filtres de mànegues i en els de via humida es reintrodueixen en el procés productiu.   
Els residus perillosos s'emmagatzemen en un lloc cobert fins a la recollida per un gestor autoritzat.